Микеланджело Буонароти
Невинаги вина стипчива крие…

Превод от италиански: Драгомир Петров, 1970

chitanka.info

Невинаги вина стипчива крие…[0]

Невинаги вина стипчива крие

на пламъка надменен красотата,

ако сърцето стапя той в отплата,

та дивно острие да го пробие.

Щом Любовта крилете с мъх покрие,

жарта ни тленна литва в далнината

и става първи праг към светлината,

за да достигнеме твореца ние.

За Любовта говоря възвисена,

различна, о, жена, че не подхожда

в онази да горят сърцата смели.

Едната към небе е устремена,

а другата в земя и плът захожда

и със лъка пронизва низки цели.

[0] Вдъхновен от чувството към Витория Колона, този сонет е забележителен с двете си терцини, които особено ясно изразяват нео-платоническата концепция за двата вида любов: плътската, която няма друга цел, освен продължението на рода, и духовната, която се стреми към божественото съвършенство. — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.